Diari Oficial de la Generalitat Valenciana


Sumari del DOGV 4923, del 13-01-2005 (2004/13071)

ORDE de 30 de novembre de 2004, de la Conselleria de Cultura, Educació i Esport, per la qual es convoquen huit beques per a la realització de pràctiques professionals en estudis i col·laboracions en la Direcció General de Règim Econòmic.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4923

Data del DOGV
:   13-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13428


Data del document
:   30-11-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * assignació per estudis
    * professió jurídica
    * suport econòmic

ORDE de 30 de novembre de 2004, de la Conselleria de Cultura, Educació i Esport, per la qual es convoquen huit beques per a la realització de pràctiques professionals en estudis i col·laboracions en la Direcció General de Règim Econòmic. [2004/13783]
  
La Conselleria de Cultura, Educació i Esport, en el marc de la política dirigida a l'especialització de llicenciats universitaris en Dret que han acabat els seus estudis en dates recents, convoca la concessió de huit beques per a accedir a la realització de pràctiques professionals, dins de l'àmbit de l'administració pública, que els permeten una ampliació dels seus coneixements i els proporcionen una visió pràctica de la gestió administrativa.
  
En virtut de les facultats que em conferix l'article 35 de la Llei 5/1983 de 30 de desembre de la Generalitat Valenciana, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques.
  
ORDENE
  
Primer
  
Convocar un concurs públic per a la concessió de huit beques, a fi de realitzar pràctiques professionals en estudis i col·laboracions en la Direcció General de Règim Econòmic, per a formació complementària en l'àmbit de l'administració pública en relació amb les matèries de competència d'esta Conselleria assignades a la dita Direcció General per mitjà del Decret 183/2004, d'1 d'octubre, pel qual s'aprova el Reglament Orgànic i Funcional de la Conselleria.
  
Segon
  
Aprovar les bases que apareixen en l'annex I de la present orde. Les beques es regiran pel que disposen les bases de la convocatòria i pel Decret 108/1992, de 6 de juliol, del Govern Valencià.
  
Tercer
  
El període de gaudi de la beca començarà als 10 dies naturals a partir del dia de la publicació de l'adjudicació en el DOGV, i acabarà el 31 de desembre del 2005. No obstant això, el període podrà prorrogar-se els mesos que resten fins a completar l'any màxim de gaudi, sempre que hi haja consignació pressupostària en l'exercici de 2006.
  
La dotació se sufragarà a càrrec del codi línia T5534000 del programa pressupostari 30.17.49.946.88.6, per un import total màxim de 92.640,00 euros per a l'exercici de 2005.
  
Esta convocatòria i la concessió de la beca es condicionen a la previsió de crèdit adequat i suficient en els pressupostos de la Generalitat Valenciana per a l'exercici 2005.
  
Quart
  
La present orde entrarà en vigor el mateix dia de la seua publicació en el Diari Oficial de la Generalitat Valenciana.
  
De conformitat amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,1 a) i 46.1 de la Llei 29/1998 de 13 de juny, reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de l'òrgan que dicta el present acte en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant de la sala contenciosa administratiu del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 30 de novembre de 2004
  
El conseller de Cultura, Educació i Esport
  
ALEJANDRO FONT DE MORA TURÓN
  
ANNEX I
  
Bases de la convocatòria per a la concessió de huit beques, per a la realització de pràctiques professionals en estudis i col·laboracions en la Direcció General de Règim Econòmic de la Conselleria de Cultura, Educació i Esport.
  
Primera. Objecte
  
Les beques tenen per objecte realitzar pràctiques professionals en estudis i col·laboracions en la Direcció General de Règim Econòmic, per a la formació complementària en l'àmbit de l'administració pública en relació amb les matèries de competència d'esta Conselleria assignades a la dita Direcció General per mitjà del Decret 183/2004 d'1 d'octubre pel qual s'aprova el Reglament Orgànic i Funcional de la Conselleria.
  
Segona. Nombre de beques i requisits dels sol·licitants
  
Es convoquen huit beques destinades a llicenciats en Dret que hagen acabat els estudis corresponents a la llicenciatura després de l'any 1999.
  
Tercera. Dotació, duració i pagament de les beques
  
La dotació de la beca és de 965,00 euros bruts mensuals, sense perjuí del que disposa l'apartat tercer de la present orde. El període de gaudi de la beca començarà als 10 dies naturals de la publicació de l'adjudicació en el DOGV i acabarà el 31 de desembre del 2005. No obstant això, el període es prorrogarà a l'exercici del 2006 sempre que hi haja consignació pressupostària en este exercici.
  
L'import de la beca s'abonarà mensualment, amb certificat de la Direcció General de Règim Econòmic, previ informe de la cap de l'Àrea corresponent d'esta Direcció General de la bona marxa de l'activitat objecte de la beca.
  
Quarta. Titulació exigida
  
Els aspirants hauran d'estar en possessió del títol corresponent a la llicenciatura en Dret, al terme del termini de presentació de la sol·licitud de la beca. Els aspirants hauran d'acreditar que han acabat els seus estudis de llicenciatura després de l'any 1999.
  
Quinta. Formalització de les sol·licituds
  
Les sol·licituds a presentar per les persones interessades s'ajustaran al model de sol·licitud annex a la present orde. Els candidats hauran de presentar-les en el Registre General de la Conselleria de Cultura, Educació i Esport (avinguda de Campanar, 32, de València) o tramitar-les per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, omplint, junt amb la fotocòpia compulsada del document nacional d'identitat (DNI), la documentació següent:
  
a) Certificat d'empadronament acreditatiu de la residència a la Comunitat Valenciana.
  
b) Una foto grandària carnet del sol·licitant.
  
c) Certificat de l'expedient acadèmic personal on s'acredite la data de terminació dels estudis corresponents a la llicenciatura en Dret i la qualificació mitjana obtinguda de tota la carrera universitària.
  
d) Declaració responsable de no tindre concedida qualsevol altra beca per a esta o semblant activitat, ajuda o activitat laboral regular que impedisca el compliment de les obligacions com a becari.
  
e) Fotocòpia compulsada dels documents que acrediten la possessió de títols, màsters, cursos i seminaris, mèrits docents i d'investigació, i experiència professional relacionada amb la gestió administrativa, sempre que no haja sigut adquirida la dita experiència per mitjà de prestació per un període de duració inferior a un mes.
  
Tota la documentació haurà de presentar-se en document original o fotocòpia degudament compulsada. La documentació que no complisca estos requisits no serà tinguda en compte a l'hora de la valoració.
  
Si la sol·licitud no reunix els requisits i documents que s'assenyalen en esta base es requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si no ho fa, es tindrà en compte a l'hora de dictar la resolució i es considerarà que desistix de la sol·licitud, d'acord amb l'art. 71.1 de la Llei 30/1992, de 26 de novembre de Règim Jurídic de les Administracions Públiques.
  
En el cas que es remeta la sol·licitud i la documentació necessària per qualsevol dels mitjans previstos en citat art. 38.4, s'haurà de comunicar immediatament per fax a l'òrgan gestor: Direcció General de Règim Econòmic (878 987 914).
  
Sexta. Termini de presentació de les sol·licituds
  
El termini de presentació de les sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Sèptima. Selecció
  
Per a l'examen de les sol·licituds de beques es constituirà una comissió avaluadora, que elaborarà les oportunes propostes d'adjudicació de les beques, en un termini de quinze dies des de l'acabament del termini de presentació de sol·licituds. La dita comissió estarà composta pels membres següents:
  
El director general de Règim Econòmic de la Conselleria de Cultura, Educació i Esport o funcionari en qui delegue, que la presidirà.
  
La cap de l'Àrea d'Infraestructures o funcionari en qui delegue.
  
La cap de l'Àrea Econòmica i de Pressupostos o funcionari en qui delegue.
  
La cap del Servici de Contractació d'Inversions o funcionari en qui delegue.
  
La cap del Servici de Gestió Patrimonial o funcionari en qui delegue, que actuarà com a secretària de la comissió avaluadora.
  
La Conselleria de Cultura, Educació i Esport es reserva la facultat de deixar deserta totalment o parcialment l'adjudicació de les beques convocades i d'interpretar el contingut d'estes bases.
  
La selecció del becari vindrà donada per la puntuació obtinguda per l'aplicació del barem següent:
  
I) Expedient acadèmic: fins a un màxim d'1 punt.
  
II) Coneixement de valencià: un màxim d'1 punt en funció dels nivells de coneixement de valencià establit per la Junta Qualificadora de Coneixements de Valencià, d'acord amb l'escala següent:
  
Nivell oral: 0,25 punts.
  
Nivell elemental: 0,50 punts.
  
Nivell mitjà: 0,75 punts.
  
Nivell superior: 1 punt.
  
III) Coneixements d'ofimàtica a nivell d'usuari: fins a un màxim d'1 punt.
  
IV) Altres mèrits: màster, assistència a cursos d'especialització i seminaris, mèrits docents o d'investigació, així com experiència professional que desitge al·legar, sobre temes relacionats amb la gestió administrativa en matèria educativa, cultural i esportiva. Fins a un màxim de 5 punts distribuïts de la forma següent: fins a un màxim de 2 punts per als mèrits relatius a l'experiència professional i fins a 3 punts per a la resta.
  
No són susceptibles de valoració els cursos rebuts en la carrera universitària com ara crèdits o equivalents, ni els de duració de menys de 30 hores.
  
V) Entrevista: fins a un màxim de 5 punts. L'entrevista s'efectuarà als 15 aspirants que hagen tingut les màximes puntuacions i es valoraran els coneixements del funcionament de l'administració autonòmica.
  
Finalitzat el procés selectiu, la comissió elaborarà una proposta de concessió de les beques, on s'inclouran els beneficiaris d'estes i tots els suplents que estimen convenients, en funció de la puntuació obtinguda, a fi que es puguen cobrir les vacants que es produïsquen per renúncia o abandó.
  
Octava. Concessió
  
Les beques s'adjudicaran per mitjà de resolució del conseller de Cultura, Educació i Esport, a la vista de la proposta de la comissió avaluadora, en el termini màxim d'un mes a partir de l'endemà del dia de finalització de presentació de sol·licituds; la falta de resolució d'adjudicació dins del termini establit anteriorment produirà l'efecte de la desestimació presumpta de sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
La beca obtinguda per la present convocatòria és incompatible amb el gaudi de qualsevol altra beca per a esta o semblant activitat, ajuda o activitat laboral regular que impedisca el compliment de les obligacions com a becaris. La infracció d'esta regla deixarà sense efecte la beca adjudicada.
  
La condició de becari no generarà cap tipus de relació laboral o administrativa amb esta Conselleria, ni suposa cap compromís per a la incorporació posterior del becari a la seua plantilla. Els adjudicataris seran beneficiaris d'una pòlissa que cobrirà l'assistència sanitària durant tot el temps de gaudi de la beca.
  
El conseller de Cultura, Educació i Esport resoldrà les incidències que es produïsquen durant el període de gaudi de les beques, que es podran deixar sense efecte, prèvia audiència de l'interessat, en cas d'incompliment de les seues obligacions per part del becari, o quan no realitzara l'activitat que va motivar la concessió, o deixara de reunir els requisits exigits.
  
El director general de Règim Econòmic de la Conselleria de Cultura, Educació i Esport ordenarà les activitats i establirà l'horari i la dedicació del becari de 35 hores setmanals.